Mirin Daĵo

Mirin Daĵo estis la artistnomo de la nederlandano Arnold Gerrit Henskes (naskiĝis la 6-an de aŭgusto 1912, mortis la 26-an de majo 1948), kiu famiĝis ĉar li kutimis radikale trabori sian korpon kun pintaj objektoj, ŝajne sen vundiĝi, eĉ mirigante la medicinan fakularon.Mirin Dajo: Wonderman de Philip Coppens Li petis ne esti nomata "fakiro".

 Frua vivo 
Li naskiĝis en Roterdamo. Kiel junulo, li aspiris karieron en la belartoj, kaj li gvidis dezajnfirmaon. Dum sia juneco li spertis strangajn sonĝojn kaj "paranormalajn" travivaĵojn. Kiam li aĝis 33 jarojn, li ekpensis, ke lia korpo estus nevundebla. Sekve li forlasis sian laboron kaj iris al Amsterdamo. Tie li gajnis monon en drinkejoj, lasante homojn aleni sian korpon kun objekto simila al rapiro aŭ spado. Li ankaŭ glutis vitron kaj razklingojn. Malpli vaste dokumentitaj estas asertoj, ke lia nevundebleco estis pruvita per kromaj rimedoj.

 Misio 

Famiĝinta pro siaj korpalenadaj spektakloj, Mirin Daĵo kutimis lige al tiuj lecioni pri sia mondpercepto.Deliberately Caused Bodily Damage: A Different Perspective Li opiniis, ke la homoj devus rezigni pri materialismo kaj akcepti ke ekzistas pli alta forto, la Fonto. Li pensis, ke Dio uzas lin por ke li per sia nevundebleco montru al oni, ke ekzistas io supera. Estis lia konvinko, ke materialismo nur rezultigas mizeron kaj militon.

Li ekuzis la artistnomon Mirin Daĵo, formitan el la vorto "mirindaĵo". Li konsideris la tutmondan uzadon de Esperanto kiel maniero por unuigi la homaron, kaj tia unuiĝo estis lia ĉefa aspiro. Kiam li bezonis permeson por publika spektaklo, li estis kondukita al Prof. Carp, D-ro Bertholt kaj D-ro Stokvis de la Universitato de Leiden. Ili permesis al li la spektaklon, sed ne la akompanan lecionon, tiel malebligante al li mesaĝadon pri "amo kaj paco".

 Restado en Svislando kaj morto 

En 1947, Mirin Daĵo venis al Svislando, kie li rondvojaĝis kaj faris paroladojn pri siaj eksterordinaraj ecoj. Kiam li lasis sian korpon trapiki kaj trabori kaj tiel ĉirkaŭmarŝis inter la publiko, kompreneble ĉiufoje multaj personoj ne povis elteni la nekutiman vidaĵon kaj svenis. Post unu semajno la loka polico malpermesis pluajn prezentadojn pro la interveno de kuracistoj, kiuj vidis en la demonstracio de la nevundebleco danĝeron por lia vivo. Pro tio Mirin Daĵo daŭrigis sian vojaĝon tra Svislando, farante nur paroladojn pri la mondpaco kaj pri sia misio. Li ne estis sufiĉe progresinta en la studado kaj ekzercado de Esperanto, kaj pro tio li faris siajn paroladojn en la lingvoj germana kaj nederlanda.La Praktiko , n-ro 1 (123), januaro 1948.

En siaj prezentoj Mirin Daĵo uzis plurajn asistantojn sed post multaj seniluziiĝoj, li pariĝis kun Jan Dirk de Groot, kiu estis lia nederlanda najbaro. Laŭ De Groot, Mirin Daĵo havis plurajn gardanĝelojn, estis telepatia, kaj povis resanigi homojn. La gazeto The Times raportis pri spektaklo en la Corso-teatro en Zuriko. La artikolo asertis: "ke Mirin Daĵo pruvis al Zurikaj kuracistoj, ke lia ago ne estis bazita sur falsaĵo."Miracle Man  Time, June 23, 1947

La 11-an de majo 1948 li glutis longan ŝtalpinglon, laŭdire ĉar voĉoj instrukciis lin fari tion. La pinglo estis kirurgie forigita la 13-an de majo 1948. Post tio, en la hospitalo li petis multe da akvo por normaliĝi, kaj tio estis nur koncedita kondiĉe ke li prenu plenan respondecon mem. Por fanfaroni pri sia sano, li piediris tra Zuriko tuj post li estis liberigita. Dek tagojn poste, De Groot kaj lia edzino vidis lin kuŝiĝi sur lito kaj eniri en tranc-similan staton. Du tagojn poste, li estis morta. Libro De onkwetsbare profeet de Jan Dirk de Groot La farita nekropsio rivelis, ke Mirin Daĵo mortis pro aorta krevo.

 Referencoj 

 Eksteraj ligiloj 
 De Onkwetsbare Profeet: Het Nederlandse Fenomeen Mirin Dajo   (nederlande) de Jan Dirk de Groot
 Mirin Dajo, de wonderman  de Luc Bürgin
 L'homme brochette video kun franca komentado.
 ĉe Youtube
 Unverletzbar! Mirin Dajo und seine Wunder  de Luc Bürgin
 Fistula of fun  Lightweight BBC Three show tries to debunk, posted at Cabinet of Wonders.
 Mirin Dajo de Klapetek J., Cas Lek Cesk. 1968 Mar;107(13):400-2. 
 Miracles of the human body; the case of Mirin Dajo de DA SILVA MELLO A., Rev Bras Med. 1950 Jul;7(7):450-6. 
 Mirin Daĵo en Svislando  Poemo de Herbert Hammer en La Praktiko n-ro 1, januaro 1948.

Kategorio:Nederlandaj esperantistoj
Kategorio:Spektakloj
Kategorio:Artistnomoj
Kategorio:Parapsikologoj
Kategorio:Esoteristoj